
Otthont mindenkinek!- Avagy a lakhatás elérhetőségének javítása Budapesten

A kormányzat egyik legfőbb célja az ország versenyképességének növelése, ehhez fontos az állampolgárok számára elérhető lakhatás megteremtésének támogatása lakáspolitikai intézkedések révén. Kutatásomban a lakhatás 2020 végi elérhetőségét és javításának lehetőségeit vizsgáltam Budapesten, az elmúlt évek európai szinten is jelentős hazai lakásáremelkedése tükrében. A hazai lakásbérlési rendszert összehasonlító gazdaságtani megközelítésen, valamint az aktuális lakáspolitikai eszközök elemzésén keresztül vizsgáltam. Az összehasonlító gazdaságtani elemzés során a jóléti államtípusok és lakásbérlési rendszereik kapcsolatából indultam ki. Ennek során rámutattam arra, hogy a duális bérlési rendszer a legalacsonyabb jövedelmű rétegek számára sokszor nem tud elérhető lakhatást biztosítani a gyakorlatban. A lakáspolitikai eszközök vizsgálata során a csupán szűkebb, de nem a leginkább rászoruló társadalmi rétegeket, elsősorban a keresletet és a lakástulajdonlást támogató intézkedéseket azonosítottam az akkori magas hazai lakásköltség-túlterheltség okaiként. Elemzéseim alapján a lakhatás elérhetőségének és fenntarthatóságának javításához érdemes kiemelten, több irányból fejleszteni a kínálatot a továbbiakban: lakásépítéssel és a bérlakásrendszer bővítésével. Fontos a lakásépítések további támogatása, kiemelten a barnamezős beruházások esetében a városrehabilitáció jegyében. Valamint az osztrák mintára kiépülő közhasznú, önfinanszírozó bérlakásrendszer létrehozása által a hazai bérlési rendszer ténylegesen széles társadalmi rétegeket támogató, integrált bérlési rendszerré alakulna. Ezek által pedig ténylegesen elérhetőbbé válna a lakhatás a jövő Budapestjén.

